khistorydata/jeongjo-sjw-relations huggingface dataset:
정조 23년 · 목
因吏曹承旨有闕政事取稟敎以前望單子入之待下批牌招察任以集斗批下
정조 23년 · 강
以閔台爀爲大司諫沈奎魯爲執義竝前望也
정조 23년 · 목
因吏曹臺諫有闕政事取稟敎以前望單子入之以大司諫閔台爀執義沈奎魯批下政院以奎魯方在罷散啓稟命敍用
정조 23년 · 강
召見下直守令于誠正閣驪州牧使申獻朝陽川縣令鄭軾
정조 23년 · 강
召見黃海監司朴基正于重熙堂
정조 23년 · 강
內閣以神德王后私第舊基碑始刻吉日啓
정조 23년 · 목
內閣啓言象山府神德聖后私第舊基御製御筆碑刻役吉日令日官池景喆推擇則今月二十日卯時二十二日辰時二十六日卯時俱吉云請以此日時分付該道道臣使之從便推移始役允之
정조 23년 · 강
禮曹以奉安閣詔勅奉安吉日啓
정조 23년 · 목
該曹啓言奉安閣所奉詔勅奉安吉日令日官池景喆推擇則今八月十一日未時爲吉云以此日時擧行
정조 23년 · 강
拿處戶曹正郞李良會尋放
정조 23년 · 목
因文書遲滯事敎以當該戶曹郞廳拿處尋因金吾囚單命放
정조 23년 · 강
宣傳官鄭周誠以果川縣治道處田夫禾利倍給形止書啓
정조 23년 · 목
書啓以爲臣敬奉聖敎馳往果川地與該地方官金鋼眼同招致田夫等於各其田頭較量禾利倍數分給未熟先穫之類亦依禾利例量給而竝爲後錄書入金成大一名落漏於修啓臣之不善擧行惶恐待罪依他田夫例亦爲計給禾利後追錄於末端○後錄鄭俊伊豆一斗落元禾利十斗倍給十斗木麥二升落元禾利二斗倍給二斗全成才豆一升落元禾利二斗倍給二斗粟五合落元禾利三斗倍給三斗租相代給木麥一升落元禾利一斗倍給斗太二升落半禾利一斗依元禾利例加給一斗孫福同豆二升落元禾利二斗倍給二斗太一斗落半禾利二斗依元禾利例加給二斗孫福成豆五合落元禾利五升倍給五升孫太興東豆二升落半禾利一斗依元禾利例加給一斗豆相代給韓望兒之太一升落元禾利一斗倍給一斗東豆一升落半禾利五升依元禾利例加給五升豆相代給金京大太一升落元禾利一斗倍給一斗孫季男稷五合落元禾利四斗倍給四斗東豆一升五合落半禾利八升依元禾利例加給八升豆相代給金成太木花五升落摘花十斤價一兩倍給兩從市直代豆八斗五升太一升落元禾利一斗倍給一斗慯一升落半禾利五斗依元禾利例加給五斗準折太八斗代給東豆二升落半禾利五升依元禾利例加給五升豆相代給白奴三奉稷升落元禾利二斗倍給二斗太五合落半禾利一升依元禾利例加給三升金成大太四升落半禾利二斗依元禾利例加給二斗已上太一石九斗六升豆二石十三斗一升租六斗稷十二斗木麥六斗合各穀六石一斗七升
정조 23년 · 강
召見來待諸臣于便殿行護軍李書九直提學李晩秀行副護軍洪義浩李魯春
정조 23년 · 강
命華城屬邑部將試取前期設初試以待親臨更試
정조 23년 · 목
敎曰屬邑部將之乏人有幸行時試取之命而更思捧單多數則試射必遲滯前期設初試試取以待親臨時更試初試規矩柳葉箭一中鐵箭百步講粗以上取二技親臨時規矩臨時更稟事分付初試時試官則外使總制內營堂上將官中一員受點爲考官親試時試官則亦爲臨時稟旨事分付內外營
정조 23년 · 강
命前注書弼聖賚仍察
정조 23년 · 강
執義沈奎魯避嫌賜批
정조 23년 · 목
避嫌以爲臣以三司之任實有難冒之情勢向來大僚之請罷雖緣本事之未詳其爲慚恧愈久愈切又因諫長之疏至有諡坐諸員現告之擧以此情踪豈可冒膺於見叨之職乎請命遞斥臣職批以勿辭亦勿退待
정조 23년 · 강
施銅龍門南新建鄕軍直所看役將校及工匠賞典
정조 23년 · 목
禁衛營啓言銅龍門南邊軍兵直所十一間半新建今已畢役敎以一日半畢役可謂神速看役首校賞加其餘將校及匠人邊首卿其施賞草記
정조 23년 · 강
御營廳以建陽集賢兩門軍除出移直於銅龍門新建直所啓
정조 23년 · 목
該廳啓言銅龍門鄕軍直所今已完役矣依定奪建陽門軍四十名內二十名該入直哨官率領仍直其餘二十名及集賢門軍七名除出合二十七名把總率領自今日爲始移直於銅龍門直所而待標信擧行集賢門軍八名別定將校一人把守
정조 23년 · 강
重推廣州判官朴彬源果川縣監金鋼
정조 23년 · 목
京畿監司徐鼎修以果川廣州新作路犯耕田禾利給代形止馳啓給代數爻見宣傳官書啓敎以爲民之意雖有別加給代之擧而爲守令者若於未播植之前計給禾利如水原龍仁之爲則輦路修治豈煩下敎乎廣州果川當該守令等爲先役重推考以此意分付道臣
정조 23년 · 강
命十五日次對進定於明日
정조 23년 · 강
更試九日製儒生于春塘臺科次于便殿命居首幼學吳淵常直赴殿試之次以下直赴會試或給分施賞
정조 23년 · 목
以擬宋陸游賀北征談笑取關河爲表題試儒生收券入啓入門三千五百六十七人收券四百八十八張科次訖敎曰九日製表更試居首三下一幼學吳淵常直赴殿試之次三下進士徐淇修直赴會試之次三下生員鄭勛祖給一分次上進士趙學愼幼學柳英根生員尹浚李得賢各紙二卷賜給
정조 23년 · 강
命十二日齋宿處所十三日眞殿行禮時參班諸臣依近例爲之
정조 23년 · 목
敎曰十三日眞殿行禮時前一日當齋宿處所依近例爲之該房知悉○敎曰十三日眞殿行禮時參班諸臣依近例爲之
정조 23년 · 강
諸承旨持公事入侍于誠正閣召見輪對官及入格儒生刑曹正郞南寅老鄭昌耆尹弘心佐郞崔粹翁李在安申奭相濟用主簿李英裕廣興奉事金直行成均典籍李垿鄭泰彦鄭履運李昌瑞鄭良翰車鳳運盧橙承憲祖司僕正洪元燮
정조 23년 · 강
命江都鎭卒給代布預賣作奸人等令畿伯嚴刑取招啓聞勒給軍布徵出於犯者分給鎭民仍命廟堂嚴飭他道俾各摘發狀聞
정조 23년 · 목
濟用主簿李英裕所懷以爲臣前任江華府經歷而伏念江都形勢甲於吾東凡諸緩急所恃者鎭堡而近爲老校退吏之落窠其所錐刀殘虐罔有紀極在在羸尫不勝支保所仰望者朝家給代春秋兩等一匹布而已曾前自兵曹受出而先朝軫念鎭卒遠輸之艱移給于戶南庫海西木戶南卽御庫也非中使不敢開閉而特軫鎭卒之弊以本庫屬之居留之臣者至渥也近作奸裨輩囊橐操縱侵漁不一其端至於上年春初留守兵裨鄭履敎假稱預下自戊午春夏等至庚申秋冬等招致其兄弟爲白木市井與列鎭留鎭都買今方出給云故臣直走戶南庫中見鄭裨問其委折卽令該色伻言于營門以爲雖今年秋等亦不可預下況庚申秋等乎若無朝令則決不可出給豈可聽一裨之言而犯此重科旣以營門主管出納之後郞廳雖不敢爭執至於堂郞同爲手決出給則死不敢爲之矣其時留守卽地出往戶南庫大肆聲氣故無聊而退蓋上年春京中木價將至三百錢而本府詳定則爲二百錢每匹只以百十錢定給故鎭吏抵死不願鄭裨馱錢來留萬端誘䝱而終不聽留守不時急招諸鎭將至於違令決棍限死故鎭將莫不呑聲而受去之卒莫不含淚豈有一分朝家撫恤之澤乎此後必援此爲例則鎭堡瓦解散亡之後益無懷保固圉之方不可不嚴懲永塞故敢達矣敎以江華屬鎭給代之有名無實嘗所駭痛者今聞別有預賣之弊甚至引等賭利害及鎭屬云京各司朔下雇立之預賣御極後飭禁何如則敢於軍需如彼容奸乎該留守若非身故則當施以當律而今不可擧論作犯之類旣詳陳爲先出擧條令兼留守畿伯應問各人等嚴刑取招啓聞施以懲一之律勒給軍布爲先一一徵出於犯者狀聞後下送宣傳官與留守聚會鎭民分給沁都若此則他道可知令廟堂嚴飭俾各摘發首實狀聞
정조 23년 · 강
命江都牧場折受畓疊稅委折令守臣詳査狀聞
정조 23년 · 목
濟用主簿李英裕所懷以爲江華之田畓三千餘結每年各衙門軍餉收納之數殆近五萬且地濱斥鹵十歲八荒民生艱鮮是以祖宗朝特許蠲稅以爲保障之計者萬世之至澤也一島原田之稅於官廳者每結八斗米無有異同獨吉祥仁政佛恩等面牧場折受畓一百三十二結二十二員五束每結二十斗船頭浦則每結七十斗收稅於守城庫未免倍徵於他田皆當初白給於民間且新墾穀出故民樂耕食而到今轉賣易主又濱海多歉年年只捧重稅而已欲賣無買欲棄不得仍此致敗産業至於逃散流離者皆是也若船頭浦不敢擧論而吉城等處數旣不多且非國納則不過定稅時低昂之失到今釐正事理當然較之官廳所縮只三十五石則些少有無不甚關重而千萬生靈濱死苦疾之狀實非仁人所可忍見者也臣目擊慘然而職任各殊不得矯捄不敢隱諱故敢達矣敎以分付守臣詳査疊稅委折狀聞
정조 23년 · 강
命典籍鄭良翰車鳳運今日政收用
정조 23년 · 목
敎曰今見輪對官典籍鄭良翰車鳳運俱以丁酉式唱第者或有未經郞署或僅爲而沈滯今日政收用事分付
정조 23년 · 강
遞承旨閔台爀鄭尙愚以李晩秀閔昌爀代之前望也
정조 23년 · 목
台爀有實病也○尙愚違召也
정조 23년 · 강
承旨閔昌爀以前任驪州牧使時民訟事陳疏自引賜批前道臣處問啓
정조 23년 · 목
疏略曰臣於今春待罪本牧也有一士民李光褧者來訴于庭曰自京師流落到本境而曾於入籍奴婢四口中一則以物故懸頉三則放良矣見今居在近方而前所云死者非死又有漏籍而名不錄之二口故正欲推現之際未贖婢夫黃驗尙以班奴而甲富挾其叔父子之爲道臣守莊而作婢夫之勢假托六口竝贖之仍券有此叛主詬辱之變云而黃驗尙則反覆盤詰理屈辭窮自服而燒僞券故卽拘囚驗尙據實論報於道臣請勘以叛主刑配之律驗尙者乃私嗾其從弟之作道臣婢夫者走匿營中恃而無恐敢以報司待勘之囚縱子對擧於道臣至以威脅壓良之目加之臣而滿紙侵詆則道臣不有更査以審當否直以光褧自有壓良之罪宜乎汝之稱寃題于民狀隱然若兩造互卞而官反見屈者及臣之因此引義也光褧壓良之罪則姑置不論而驗尙叛主辱主則元不正名而正罪黽勉編配此臣所以駭愕恧蹙無心抗顔而屢辭必遞者也臣歸之後隨卽白放驗尙而代臣任者承望其風旨乃以壓良嚴治光褧此已助奴而構主右民而抑官夬逞無憾夫誰又爲之慫慂以燒券一事可謂勒決使不識東西之賤民敢售犯蹕鳴寃之擧必欲夤緣而陷臣於不測者吁亦險且危矣嗚呼民本無知從違親上如水之可使過顙而在山故今此驗尙者目見其守莊婢夫之勢足以威長吏而脅弱主凡爲犯分視作故常敢以構主罵主私訐道臣之習無難猥徹於至尊之聽睯不畏法一至此哉凡此叛主誣官犯蹕三者之蔑三綱而翫邦憲者固非彛性之所出而上之人導使之然也臣謂私賤之干犯如此而尙逭重憲則末流之弊將使民之於官有相賊之患而莫之禦奴之於主作不道之變而無所懲以至方伯牧守徒擁虛名而導政齊刑之方無所措於當世親上死長之義難復覩於來後臣固痛王綱之陵夷嘅吏職之委靡炳然寸丹觸境感發第伏念爲人臣而招白簡者猶且自引之不暇以臣之故至登民供則其不宜晏然而泯默也審矣乞亟遞臣職仍降威罰使爲官無狀而被民訴者知有所戒焉批以本事前道臣處問啓待出場察職
정조 23년 · 강
命宜安大君墓卜日致祭
정조 23년 · 목
敎曰今番陵謁後何可不致祭於宜安大君墓乎今月內卜日爲之留守爲獻官待香祝下送設行後狀聞事下諭廣州留守
정조 23년 · 목
以李祖承爲吏曹參判尹序東爲副應敎金祖淳爲禮曹參議李偃爲旌義縣監尹光普爲吏曹參議張至冕爲司諫李益運爲工曹參判
정조 23년 · 강
命專經文武臣殿講十二日爲之漢學殿講待下敎爲之
정조 23년 · 강
命抄啓文臣親試文臣製述明日兼行
정조 23년 · 강
命儒生殿講十二日爲之
정조 23년 · 목
敎曰秋到記當於念後爲之日次殿講先爲於十二日而書啓則前月取稟以後至今日夕食堂爲限事分付
정조 23년 · 강
命明日文武臣儒生殿講試官文臣製述試官兼用武講武臣試官二望別爲擬入
정조 23년 · 강
命專經講員臨期受由人依例捧禁推傳旨
정조 23년 · 목
敎曰專經講員之臨期受由者禁推載在法典而閒司官員雖不足責工郞總郞中亦有之駭然甚矣依例捧傳旨
정조 23년 · 강
分揀宣傳官李東善鄭周誠任聖皐李栻
정조 23년 · 목
因東善等汰去傳旨有是命
정조 23년 · 강
禮曹以趙鎭豐上言事問于戶曹判書趙鎭寬諸人啓命更與主家門長及官高者相議指一草記
정조 23년 · 목
諸曹啓言因洪川業儒趙鎭豐上言臣曹覆啓判付內問于戶判諸人許施當否草記事命下矣問于戶曹判書趙鎭寬諸人則門長趙瑗等以爲二去丙申年間祖道輔在任洪川縣時官婢産子稱以本官血屬祖聞而責之曰此婢自有本夫今忽假托極爲無據嚴斥矣翌年遞歸八年之內更無聲息矣祖作故五六年後官婢所生子上來故伯父兄弟以爲昔年嚴斥之後到今云云不成事理爲荅則渠乃冒姓趙氏自名爲尙紳後於從兄暾在世時來見故一如前言斥之矣卽伏見禮曹回啓判下則洪川居趙鎭豐爲名人以其亡祖尙紳事上言而其遣辭中數三條件欺罔天聽萬萬無嚴其上言內一則曰父子之倫周年自如二則曰以敦寧頉給於奴案三則曰尙紳來見伯父則荅曰吾則視汝異於他人而有遺訓故不可受爲言果若於一年之間旣定父子之倫又以自已敦寧頉給奴案而末乃遺誡使之不受則倫常何等大事而如是變易乎其稱伯父之言有若伯父視以同氣而徒以遺誡之故不得收畜者然其所爲言寧不巧惡且敦寧頉給例自本府出給公文則所謂尙紳頉案元無可據文蹟卽此一款誣罔之狀尤不可逃此是尙紳九十年來所不敢做出之說渠乃肆然發口欲爲立證者萬萬痛惡云趙瑗等諸人之言旣如此則許施一款非所可論請上言內辭緣勿施敎以鄕曲愚蠢春上言措語之多少未瑩固不足深責而婢也之本夫有無不關於大倫況主家所謂先訓亦不及於本事之虛實則厥婢之爲故都正所近卽可知矣都正所近之物之所産非都正之血屬而何且況近之産之俱在在任時又足爲可證之一端曾於故家世族似此訟卞自有可據者卿其更與主家門長及官高者相議指一草記
정조 23년 · 강
命順天前府使李東埴之道臣貶目帥臣狀語功過之實蹟輕重令道臣論理報來後草記
정조 23년 · 목
全羅左水使趙岱以各邑官鎭門聚點時順天前府使李東埴軍無闕伍甲胄等物一倂新備弓箭槍劍之未及修改者方張董役馳啓敎以器械之修繕不以已遞而或忽至登於帥臣狀聞雖可嘉也而旣居下等不可闊狹道臣貶目帥臣狀語功過之實蹟輕重分付道臣較量査究論理報來後草記
정조 23년 · 강
命時囚任焴鄭持容分揀放送舟司堂上金文淳推考校屬嚴治
정조 23년 · 목
義禁府啓言羅州牧使任焴原情以爲元納稅米爲一千石則船價及雜費又有恒定之數故竝元穀裝載而其中亦有各衙門應添載穀物故過千石裝載自是由來之規今番則本邑元納米二百七十九石零船價加升斛上等米六十五石零京畿監營驛復戶米二石零此爲本邑所載穀數而三邑各依其籌簽後錄竝載同船則所載穀物之有過千石其勢不得不然不書其司只書衙門事則本邑稅米只有宣惠廳京畿監營兩處所納故區別刊書各司名號及所納石數修成冊報于本道監營監營査啓時或因節該只書衙門莫知其故裝發遲滯事則本邑稅船爲十三隻而末後再運船一隻始於六月十九日到治于本邑前洋而綾州南平裝載所在於上流故先往上流載兩邑稅穀後本月二十八日還泊本邑裝載所裝發下浦故往來三邑之際自爾遲滯云南平縣監鄭持容原情以爲稅船裝發遲滯事則本縣無船泊浦每年裝發於綾州榮山浦上流地是他官又無海倉船隻到泊之後始於船頭輸捧裝發邑規卽然今番船人之告泊在於六月二十四日穀物之裝發在於同月二十七日船泊與捧發之間果爲三日數外添載事則本縣納元稅穀四百四十八石零雜費一百六十五石零及應添載訓鍊都監納三石零以此數一依京司關文裝載發送泛稱衙門事則本縣成冊中所納各衙門名號各名色穀物列錄修報監營査啓謄報之際不書某司只書衙門者或因自營門節該之致云請竝刑推得情敎以添載一款旣與他邑各各分載且依京關擧行則該倅豈有可罪之端況晩到亦是舟司不能操節船人之致該堂爲先推考所管校屬嚴治兩囚分揀放送
정조 23년 · 강
命時囚李星會原情勿施李烷更以當律照勘判義禁洪檍知義禁趙鎭寬同義禁李益運推考律官科治
정조 23년 · 목
義禁府啓言白翎前僉使李星會原情以爲罪人防守何等嚴重而罪人胤錫自箭串移接蓮池果是渠在任之時箭串元非鎭底且蓮池卽渠曾所居接之舊地故移接之時不能禁止至登道啓萬死無惜云所當請刑曾經宣傳官請議處敎以所關何等嚴重則爲地方官者任其行止之狀厥罪當何居乎得免刑推可謂失刑竝與爰辭而遊辭者尤爲痛駭原情勿施又啓言李烷杖一百收贖告身盡行追奪徒三年定配私罪施行敎以罪重律輕卿等推考律官科治更以當律後坐起時照勘
정조 23년 · 목
義禁府啓言觀此江原監司南公轍啓本則以爲鐵原府徒二年定配罪人崔廷岳限滿令該曹考例稟處矣崔廷岳依例放送事分付道臣廷岳旣是朝官又自本府發配則限滿啓本中當以令該府稟處爲辭而誤以該曹書塡者難免不審之失請當該道臣推考允之
정조 23년 · 강
命海西兵營別武士都試居首及沒技人直赴殿試之次人邊將除授
정조 23년 · 목
兵曹啓言觀此黃海兵使鄭學耕啓本則本營屬別武士今己未條四等都試時左別武士閑良李仁協居首閑良安就義之次右別武士閑良金正澤冬等片箭沒技令該曹考例稟處矣李仁協金正澤似當依法典直赴殿試安就義邊將除授請上裁從之
정조 23년 · 목
具翼善冠袞龍袍乘輿出協陽門詣摛文院
정조 23년 · 강
行專經文武臣及日次儒生殿講抄啓文臣親試文臣製述于摛文院仍設上齋生應製于泮宮專經文武臣日辛儒生殿講文臣製述試官李時秀黃昇源金達淳金祖淳沈象奎洪樂游尹光顔李祉永李潤慶金處漢親試試官沈煥之徐龍輔鄭大容李晩秀沈象奎
정조 23년 · 목
試官率應講文武臣儒生及應製文臣入庭行禮訖以郞君玉樹高爲五言十韻排律題讀書偏愛夜長時爲賦題試抄啓文臣以蒼生起謝安爲七言十韻排律題六十年間萬首詩爲賦題試製述文臣仍爲開講至夜四鼓始畢講○以萬里可橫行爲七言十韻排律題吾道常如日正中爲賦題試上齋生于泮宮收券入啓入門三百十一人收券二百九十四張
정조 23년 · 강
命守門將柳相奎令該府拿問
정조 23년 · 목
右議政李時秀啓言守門將柳相奎講席擧措多有可駭請令該府拿問處之從之
정조 23년 · 강
推承旨李晩秀兵曹判書李在學仍飭門外成班處若以食代空班承宣及兵曹堂上施以違制之律
정조 23년 · 목
右議政李時秀啓言摛文院齋宿時侍衛例爲成班於門外今日因殿講殿座雖陞殿若有少退之命當退出門外班列輪回食代而俄者少退命下之後承旨侍衛散在各處閤門一空誠極寒心請都承旨李晩秀兵曹判書李在學竝施罷職之典敎以必是錯認熙政堂殿座之例而然爲先推考此後門外成班處右以食代空班則承宣及兵曹堂上施以違制之律事書付曹壁
정조 23년 · 강
命考官李秉鼎推考贊儀任藗拿囚
정조 23년 · 목
承旨李晩秀啓言考官李秉鼎差下之後不爲肅拜徑登筵席事甚未安推考通禮院官員之初不待令極爲駭然當該贊儀所當重勘而本院請推外無他罰何以爲之從之敎以贊儀前此所爲極甚駭然今又不知去處定配亦輕矣爲先拿囚事分付
정조 23년 · 강
命司謁李孝得令攸司科治
정조 23년 · 목
承旨李晩秀啓言儒生殿講開講之後御覽案冊不卽待令請當該司謁令攸司科治從之
정조 23년 · 강
命上黨君李佇慶愼宮主墓致祭祭文以內外各爲措辭
정조 23년 · 목
禮曹判書金文淳啓言上黨君李佇墓有致祭之命而與慶愼宮主墓爲雙墳故敢達矣敎以知製敎撰進祭文時內外各爲措辭而獻官則以內外孫中爲之
정조 23년 · 강
命鷲山君辛克禮墳山別爲搜訪
정조 23년 · 목
禮曹判書金文淳啓言鷲山君辛克禮墓遣禮官致祭事命下矣聞其後孫之言則鷲山君墳山先傳祠版不存實無祗受之所云請置之敎以別爲搜訪於可問處亦令姓辛諸人之在京外者一體探問草記
정조 23년 · 강
命守門將朴文會卞鍾翕拿處
정조 23년 · 강
命專經武臣中訓鍊主簿諸景彧武兼李應俊都總都事尹勉鎭永爲除講
정조 23년 · 강
命十五日本宮衣幣香燭親傳時齋宿處所依近例爲之
정조 23년 · 강
政院以京畿前監司李在學問啓啓命承旨閔昌爀推考兵判牌招入來侍衛
정조 23년 · 목
政院啓言問啓事命下矣問于前京畿監司李在學處則以爲臣待罪畿藩之時因一驪州民狀之循例題送忽被其時牧使閔昌爀之疑怒惹起事端屢呈辭狀而遣辭多先體統故不得不狀罷矣遞歸之後與之作僚累朔周旋而未見其埋憾之色故臣亦釋然矣今見其疏本首尾語意無非危怕不覺瞠然驚駭莫曉緣何而至此也敢以其槪冒陳之今春該牧使之牒報以爲邑民黃險尙背其上典語侵官長宜施刑配云故以刑推取招更報之意題送才過數日險尙之子來呈議送備陳李哥之贖後壓良本官之勒燒文券極口呼寃而本官所報旣如彼則雖令更査決知無益且本事曲直姑舍本官旣以叛主誣官聲罪至嚴則姑先勘處不害爲尊官長之道故臣之題辭只云果如所訴則李班當有壓良之罪而才有題送於邑報當待取招報來後處之云云而及其取招報來之後以凌辱妻上典及語侵官長之兩罪照律定配於道內臣之如是處之者自以爲曲爲本官務從周便矣不意反遭其怒責之以何謂題給謂之以官民相訟轉轉乖激終至啓罷而數朔後臣亦遞任故其後事更未聞知矣今其疏中黃哥之四寸卽道臣之婢夫而走匿營中恃而無恐者又是前後辭狀中所無之說也臣雖無似豈忍以婢夫之言扶抑於官民乎似此無倫之說不必呶呶較卞至若承望風旨云者臣之遞歸後李哥之査治與否初無入聞之事未知何倅受臣之風旨耶臣於該牧使本無所先而乃以千萬意外之言構捏至此無或出於欲掩燒券之跡而然耶勿論事實之如何以道臣而遭此莫非自取云敎以道伯旣嚴治訟民至於照律定配則前倅之到今追提專事噴薄不念朝廷忠厚之風者已駭然雖曰旣遞曾有前任上下官之別則疏語之凌踏亦關體統到處擧措何乃尙不矯質乎承旨閔昌爀從重推考至於兵判不可但以昭脫言牌招卽爲入來侍衛事分付
정조 23년 · 강
推淸州前牧使李寅燮
정조 23년 · 목
吏曹啓言因淸州幼學申任祿上言其父前僉知以權今年八十一而見漏於戊午歲首應資老人抄啓事臣曹覆啓判付內漏報委折令道臣詳査當該地方官指名報來後草記事命下矣發關査問于忠淸監司李泰永處矣卽見其回移以爲溯考屢式帳籍則申以權年八十一果爲的實而不言備望僉樞只以單付入錄者緣於申任祿之未諳格例不善修納云而其時守令卽前牧使李寅燮云矣敎以該守令爲先推考
정조 23년 · 강
文臣製述文武臣殿講及日次儒生殿講上齋生應製人施賞有差
정조 23년 · 목
敎曰文臣製述七言十韻排律居首校書博士洪儀泳賦居首權知承文院副正字李聖淵各兒馬帖一隻依例賜給又敎曰專經文臣殿講居首人兵曹佐郞韓義運武臣殿講居首人守門將李潤九各兒馬帖一隻依例賜給○考下上齋生應製試券敎曰日次講與到記之應賜及第之科有間而不憚憊倦至夜分酬應者近以生進兼治講製之漸多必欲親試其講也今番則愈多甚至年過七十者亦應講上舍諸生深體作成勸課之本意有此刮目之效可謂無講科之名而有講科之實且於殿庭禁苑之出入場圍也濟濟蹌蹌其容可觀諸生之對揚若此予何可不以殊寵加之今番應講上齋生通栍李志淵金碩鉉直赴會試略栍李鳳采鄭南九給一分粗栍十六人各紙一卷賜給其中年過七十進士許綜令該曹優給米肉後草記日次講原榜通幼學韓用儀洪默淵給一分治經生中幼學李集運金益耟雖因峻考不爲純通而講與文義俱是實才特給紙一卷此後雖爲初試於殿講而大科前勿爲出齋之意分付上齋生應製排律居首三上進士安錫良賦居首三上進士任履周各四書中一件賜給其餘依書下分等施賞
정조 23년 · 강
禁推吏曹參判李祖承參議尹光普兵曹參知李翊模
정조 23년 · 목
政院以吏曹參判李祖承參議尹光普兵曹參知李翊模除拜後過三日不爲出肅啓請推考牌招敎以敢爲取便之計乎此三啓請牌勿施禁推過三日草記姑放使之謝恩
정조 23년 · 강
工曹參議徐美修上疏辭職賜例批
정조 23년 · 목
美修以終制後初除陳疏也
정조 23년 · 강
禁鄕外私造月曆張之弊
정조 23년 · 목
觀象監提調鄭民始啓言曆書頒行初無定限每多雜亂之弊自今年爲始外方出送曆書冬至前期二十日下送毋敢違越事定式曆書私印法禁甚嚴而外方之人私造月曆張印賣狼藉事極驚駭請申飭各道各別嚴禁從之
정조 23년 · 강
命守門將朴文會等拿處及武講不通人禁推竝分揀
정조 23년 · 목
因守門將朴文會卞鍾翕柳相奎拿處傳旨竝敎以分揀○敎曰今番武講不通人禁推分揀
정조 23년 · 목
義禁府啓言龍仁縣令丁遇泰今已畢試上來還囚而待開坐捧供敎以莫重役事當爲看役姑爲放送
정조 23년 · 강
命鐵原府定配罪人成海應放送前檢書官李光葵冠帶常仕
정조 23년 · 목
直提學李晩秀啓言御製繕寫今方始役而考校之際檢書官數少難以擧行前檢書官中成海應罪謫李光葵在付籤中請光葵姑使之冠帶常仕從之敎以李光葵祛籤成海應放送
정조 23년 · 강
禁御兩營以中旬入格人施賞啓
정조 23년 · 강
命壯勇外營大比較入格人等直赴殿試及施賞如例
정조 23년 · 목
壯勇營啓言觀此外使徐有隣外營將官將校馬步軍兵等大比較啓本則以爲將官將校柳葉箭二中四分騎蒭三中以上及步軍鳥銃貫三中人竝令內營稟處柳葉箭貫二中邊二中旗牌官閑良崔致信貫一中邊三中尹龍球貫二中邊一中蒼龍衛中部將閑良李周成貫一中邊二中旗牌官閑良李仁興討捕軍官閑良黃喆敏前銜閑良金昌遇鳥銃貫三中巡令手李光福帳幕軍金奉尙依內營節目直赴殿試騎蒭三中後衛右部將池繼殷則旣是出身半熟馬帖一隻賜給而係干恩典請上裁從之
정조 23년 · 강
命水原廣州北兵營黃海兵營都試居首居二人等直赴殿試及會試如例
정조 23년 · 목
兵曹啓言觀此水原留守徐有隣狀啓則本營親軍衛今秋等都試時閑良韓用夏居首李達淵居二令該曹稟處韓用夏似當依法典直赴殿試李達淵亦當直赴會試請上裁從之又啓言觀此廣州留守金思穆狀啓則本營守堞軍官今秋等都試時閑良任熙常居首令該曹稟處似當依法典直赴殿試請上裁從之又啓言觀此北兵使李潤謙啓本則本營屬富寧以南四邑親騎衛己未條四等都試時閑良金行立居首李文愿春等騎蒭沒技朴東赫通德郞洪聖圭夏等騎蒭沒技閑良李春華夏等鳥銃沒技馬兵都試時閑良李文杓居首朱德龍之次竝令該曹稟處金行立李文愿朴東赫洪聖圭李春華李文杓似當依法典直赴殿試朱德龍亦當直赴會試請上裁從之又啓言觀此黃海兵使鄭學耕啓本則道內武學己未條四等都試時韓寅得居首朴得重之次令該曹稟處韓寅得似當依法典直赴殿試朴得重亦當直赴會試請上裁從之
정조 23년 · 강
詣摛文院祗迎宗廟景慕宮朔享及文廟告由祭香祝于院門外仍爲齋宿
정조 23년 · 목
敎曰廟宮朔享及文廟修改告由祭今日受香而路過齋所當於門外祗迎該房知悉○具翼善冠袞龍袍乘輿出萬寧門降輿入摛文院少頃旋爲乘輿出院門外詣版位祗迎香祝如儀還入齋所
정조 23년 · 강
遣承旨詣宗廟景慕宮奉審摘奸仍詣文廟奉審摘奸
정조 23년 · 강
特賜承旨李書九上弦弓
정조 23년 · 목
書九以禮房承旨稟事得宜也
정조 23년 · 강
命以明日展拜景慕宮
정조 23년 · 강
親傳咸興永興兩本宮衣幣香燭于摛文院仍詣景慕宮展拜
정조 23년 · 목
敎曰今日景慕宮展拜出宮時刻衣幣香燭親傳祗迎後隨時爲之○具翼善冠袞龍袍親傳衣幣香燭如儀仍爲乘輿出院門外行祗迎乘輿由建陽門集禮門出弘化門入逌瞻門至宮門外降輿詣版位行禮陞詣宮內奉審親審祭井修改處乘輿入齋室
정조 23년 · 강
召見判府事沈煥之本宮都提調李時秀提調鄭民始于齋室
정조 23년 · 목
敎以今日展拜時參班閣臣中大臣入侍
정조 23년 · 강
遞承旨李書九閔昌爀徐有聞以金達淳李益運洪樂游代之前望也
정조 23년 · 목
敎曰左承旨右承旨同副承旨許遞前望單子入之待下批牌招察任
정조 23년 · 목
乘輿出逌瞻門入弘化門明政門由永淸門還內
정조 23년 · 강
命內乘洪理燮降定理馬壯勇哨官柳命源降定燈籠軍
정조 23년 · 목
理燮以司僕內寺入直官擅開射場於含春苑植木處命理燮降定理馬該寺以依下敎降定啓敎以不卽稟告之直房入直哨官亦爲降定燈籠軍事分付該營
정조 23년 · 강
黃海監司朴基正以谷山府聖后私第舊基建閣竪碑形止馳啓
정조 23년 · 목
該監司狀啓以爲卽呈谷山府使趙德潤牒報內本府聖后私第舊基今初六日卯時建閣十二日卯時建碑而碑閣丹靑及四面墻垣三門蓋瓦等節亦幾垂畢云畢役形止待其報來更爲登聞計料
정조 23년 · 목
疏路曰臣猥蒙聖慈特垂記念一朔之內天書三降催召寵章夐越常倫荐下別諭命之以附奏讀書之士有若臣之知識言行或可以充數於使令之末者然已不勝千萬懍蹙而又以誠未孚莫我顧爲諭惶駭戰慄不知措躬之所第臣以欺瞞君父罪在罔赦實無抗顔再進之望而風漸轉劇之中近經關格餘症尙危雖以在朝之臣如有實病則曲賜體諒乃是天地父母之仁而臣之癃陋曾所俯燭矣均霑雨露之澤是爲顒望之情仍伏念臣再從祖文簡公喜朝久帶宮銜痼疾在身咫尺城闉一未趨召自以圖報無階屢陳忠言臣於前人無能爲役而然其欽頌祈祝之私有不能自己也臣每讀二典三謨怳然如見至治之象竊謂後世帝王或於一朝有志於隆古之治而思慮政令純出乎天理之正勇往直前沛然若決江河則卽自其日便是熙皞之世所謂其效甚速而至大者也若論語朞月三年之訓蓋指其紀綱布而禮樂行至其旋乾轉坤之功則在於頃刻之間而奈之何上下數千載明王罕作儒敎陵夷治日常少而亂日常多未嘗不爲之慨然興歎也惟我殿下祖述乎勛華之犬猷沈潛乎孔朱之正脈至誠苦心藹然溢於絲綸有可以感動天地二帝三王之治將復見於今日矣洙泗洛閩之學將大行於斯世矣殿下之盛德大業旣可以爲法於元良則溫文之日章睿學之日就亦自有得於薰陶啓發之際矣四方黎獻延頸拭目咸仰景祿之川至而至於俗習之卑如水益下義理之晦塞異端之熾盛尙有無窮之憂矣惟我紫陽夫子之學集群賢之大成承千古之墜緖一言片辭無非明天理開聖學之關鍵也顧其爲書散爲衆帙莫睹全體殿下默有契乎麟經大一統之義將輯成全帙與庸學論孟相爲表裏繼往開來發揮人極之書盡備而無餘憾矣方令家家諷讀人人講究以爲牖世正俗之美法猗歟盛哉夫爲治之要在於敬天敬天之要在於用賢唐虞以得人而亮工爲事天之實夏之尊帝商之啓釐周之敬事莫不由是道而今明旨及此急賢求士卓冠百王前聖後聖同一懿範也上有明德之主則下必有英烈之輔顧今中外才彦濟濟而又復搜羅巖嵁則安知無傑然非常之人應時而出乎若使群英布列朝端國有倚毗士有型範則譬之元氣旣壯邪沴不作豈不爲世道之幸哉臣聞文明而止人文也觀乎人文以化成天下此乃聖人之文而朱子以爲國初文章其辭甚拙有欲工而未能之意所以風俗渾厚其尙質務本有如此者伏願殿下常以是意布諭群下使之盡袪藻華專精經藝則亦可以爲敎育作成之一端也史官傳批乃優待遺逸之盛擧而屢施於萬萬不稱之賤身亟寢殊禮以安微分批以今秋之必欲招徠旣屢言之而及見來章又以病爲辭見今冬令只隔一望不於此時强起赴召又將期以來春如是之際荏苒而已何乃不踐宿諾乃爾也到今答於卿者惟知一召字卿須卽日上來史官傳諭辭巽甚摯此次則欲付之道伯而轉致予於卿可謂事事曲循卿固惠然來思思有以答予眷眷之方卽上下醻酢之義未知卿能肯從否耶近予闡明朱夫子之書欲令家家而誦習人人而硏究之者易詩書春秋禮論孟以外惟夫子之書爲準於明天理正人紀也異端邪學之隨以闢廓亦未必不由於斯比之講明天人之大原猶屬節目間大抵是書明於一世然後國可以爲國人可以爲人舜之欲在於九章八音而汝明汝聽須有其人可以從欲予所以旁求專治之士先從句讀訓義而欲備顧問者此也自卿等各擧所知以對揚則在朝者亦當爭進剡牘惟恐其或後卿等其可忽諸懷德儒臣處亦傳此意如何如何附陳文體事是哉是哉卿言卽予意予意卿言亦有得於朱夫子所謂國初文章其辭甚拙有欲工而未能之一叚故予每諭筵臣以文而以卞季良崔恒徐居正諸人始可以處詞垣贊皇猷外此皆苟也又下於此而金錫胄諸人之體出而渢渢之希音不復覩矣但學問之士反於彼世級雖降圖書雖遠猶將聖人之微言紬繹縷釋往往有發前人未發者經學文章之所由分乃如此在今矯俗之道正在於不以經學爲忌諱使中外之人曉然知趨向則世道其庶幾乎士氣亦庶幾乎此予所以日夜惓惓者也仍敎曰此批答下諭道臣令地方官傳諭
정조 23년 · 목
義禁府啓言吏曹參判李祖承參議尹光普兵曹參知李翊模等禁推過三日草記姑放使之謝恩事命下矣李祖承尹光普李翊模等就囚已過三日竝姑放
정조 23년 · 강
分揀內乘洪理燮理馬降定
정조 23년 · 목
司僕寺以內乘差出事草記敎以入直哨官若禁斷內乘豈敢下手乎理馬洪理燮分揀
정조 23년 · 강
命自禮曹成給趙尙紳爲贈贊成趙道輔庶子文案
정조 23년 · 목
禮曹啓言洪川業儒趙鎭豐上言勿施草記批旨內更與主家門長及官高者相議指一草記事批下矣臣更與主家門長及官高者相議則前府使趙瑗戶曹判書趙鎭寬等以爲漠然後生事在九十年間無由詳知而父祖以來相傳之言便同目覩則今何敢爲一毫欺隱乎當初祖父之嚴斥者以其無一分疑似之可言也父兄在世之時亦謹守先訓依舊斥之也所謂尙紳爲名者祖父生時初不一番來現伯父及諸從相繼顯揚時果一再來見而其所言不過曰渠母以爲此家血屬云矣今則所謂尙紳之孫句句構誣且其所謂一家諸議許其冒錄四祖於戶籍云者尤萬萬巧惡丁酉年間待罪洪川時適當式年見其所謂尙紳之籍而極爲驚駭卽爲割出拔去嚴辭叱退矣今此云云全事誣罔肆然捏無其誰欺欺天乎所謂尙紳及尙紳之子數三十年寂然無聞渠自冒姓於鄕曲今忽其孫做出無根之言作爲左契以至於欺罔天聽事之痛惡莫此爲甚今因判付內辭意更爲會議而若變改初心弁髦先訓則生無以擧顔天壤死無以歸拜祖先天日在上焉敢誣也云矣趙尙紳之血屬與否無以詳知故取考京兆帳籍尙紳以故都正道輔爲父年久帳籍斑斑可據若如本家之言則何至今任他所爲不爲禁斷乎此爲起疑之一端而事係倫紀臣不敢擅便請上裁敎以倫綱不以貴賤有差等幽隱不以巨細有分別今夫趙尙紳者云是故都正外出而都正先逝命無治亂倫綱之不明幽隱之不伸于今九十年矣然於九十年間戶口成籍皆以故都正爲父故郡守爲祖豐安君爲曾祖一一載錄藏之本縣及京兆其後都正之子若孫曾之爲京兆尹及卽官者如故判書以下不下爲十五六人之多則何去而不之禁及趙瑗之爲洪川也獨於丁酉一式而不許云云渠有何過於諸父諸兄之知識而有此擧乎所謂不許者不踏官印乎不踏吉挾乎不書於原帖乎不入於統戶乎旣無明文何以取信而分明有相左之跡則何故不卽還充婢案乎苟使尙紳者初非其家孼屬則初何爲而頉給乎因此而益知敦寧帖之非虛罔矣故都正生時不爲來現一疑瑗說不成說故都正作故在於甲辰則渠雖欲來現年纔九歲路且千里淮陰之子何以自言此可爲非趙之證乎瑗之伯父故判書趙尙絅別加顧恤又其從兄贈領府事趙暾至令尙紳勸卽鳴冤尙有誦而奏之於筵席者彼瑗也何爲者前此意見之書納者旣甚顢頇今所云云首尾衡決又不滿一笑瑗之所告中尙紳母以爲此家血屬之說顯揚時一再來見之說有若爲尙紳落石者而適足爲尙紳引進之的據雖以趙家言之故都正旣無明言而故判書贈領府父子之所以處彼者如彼且忠定公之有庶子人皆不知及其騎箕之後始以着毛笠之奴屬號曰相國之子此所以忠定之高於人一等處則瑗必欲背馳其父兄而立異於倫綱之大節幽隱之久屈者抑何意義若然則何乃不於乃兄忠定事呈單禮曹以明其不然乎郭崇鞱拜汾陽之墓未聞汾陽子孫之逐崇鞱如今日瑗之爲也家人共犯只坐尊長事係風化當照用金石之典而姑且安徐以其忠定之弟也以此分付瑗處造命在於人君定倫由於秩宗卽自卿曹成給趙尙紳之爲嘉善大夫敦寧府都正贈崇政大夫議政府左贊成兼判義禁府事趙道輔庶子文案使瑗及戶判諸人持此文案告其家廟仍許刊錄於豐壤之世譜事一體分付
정조 23년 · 강
推禮曹判書金文淳
정조 23년 · 목
政院啓言卽伏見禮曹草記則趙鎭豐上言草記批旨中有誤書者原草記使之改修正以入而當該堂上不可無警請從重推考允之
정조 23년 · 강
命時囚趙璜鎭等更爲捧招嚴勘呂東植分揀趙碩章等附過放送任藗議處李星會勘放金命淑以草記議處照律李烷更爲照律以聞
정조 23년 · 목
義禁府啓言承文院副正字呂東植原情以爲渠於今番殿講時適有身病末由進參敢稱在外自速罪戾云趙璜鎭原情以爲日前有殿講製述之命而適得關格之病萬無進參之望故敢稱在外云李弘源李鎭嵩原情以爲渠有母病有難離捨殿講之命適在此時懸頉之際敢稱在外云典籍尹亨烈原情以爲渠家在楊州月初聞父病急報呈旬歸護矣十一日夕始伏聞輪對官落點罔夜入城則殿講適在是日而日勢已晩未得赴講云請呂東植趙璜鎭李弘源李鎭嵩尹亨烈等各杖一百收贖告身盡行追奪私罪施行敎以雖與當朔內設行稍異旣有生涼後待令之命則在京之人何敢出他又或稱在外則自有詐不以實之律後坐起時更爲捧招嚴勘以爲懲後之地其中呂東植則非故犯云當初傳旨之混捧難免不審分揀放送仍察廳任又啓言學諭趙碩章金聖灝前正言李敬參權知承文院副正字李聖淵東學訓導金履垕等原情以爲莫重殿講不善肄習竟至居不之境恭俟嚴勘云請趙碩章金聖灝李敬參李聖淵金履垕等各笞四十收贖附過還職私罪施行敎以竝附過放送又啓言贊儀任藗原情以爲渠愚昧無知莫重擧行輒致失儀罪合萬殞云請刑推得情敎以所爲極爲從濫名以贊儀不知去處非今斯今得免例訊在渠可謂寬典爲先除刑推議處又啓言白翎前僉使李星會原情以爲罪人胤錫罪關莫重固當另加防守而不善管束任其移住竟至於渰死之境豈敢以遞任有所自恕乎罪合萬殞云所當請刑而曾經宣傳官請議處敎以與時任鎭將有間區別功議考律勘放後草記又啓言平薪前僉使金命淑原情以爲羅州等三邑稅穀竝載船一隻逢風致敗於本鎭境而不能救出渠之罪狀萬殞猶輕云請刑推得情敎以除刑推以草記議處照律又啓言尙州前營將李烷杖一百收贖告身盡行追奪流三千里定配私罪施行敎以因公威逼其律太輕驛馬濫乘其罪不襯更使知律文之檢律後坐起時照律以聞
정조 23년 · 강
命松營秋等試射及都試時居首沒技人等分施直赴加資之典
정조 23년 · 목
兵曹啓言觀此開城留守金勉柱狀啓則本營諸將校軍兵今秋等試射及選武左右列軍官都試時左列軍官閑良裵光祿出身金相禹片箭沒枝出身王進弼騎蒭沒枝閑良金弼元各技入格優等令該曹考例稟處云矣居首閑良金弼元沒技閑良裵光祿似當依法典直赴殿試沒技出身金相禹王進弼亦依定式施以加資之典而係干恩典請上裁從之
정조 23년 · 강
前承旨尹東晩以馳馬基水刺泉奉審形止馳啓
정조 23년 · 목
狀啓以爲臣於今月初十日齎傳御筆於地方官本月十二日卯時聖后私第舊基建碑後臣與該府使趙德潤卽往府北九十里河南里十三日朝奉審水刺泉則泉之上下左右雖有巖石品不堅固釁隙交錯難於着釘末由鐫刻故就其右邊三步許依水刺泉坐向以甲坐庚向地建碑之意相議於該府使以爲決定十四日奉審馳馬基則上端近處無片石其下當中處有一盤陀巖石而長爲四尺廣爲二尺高爲一尺二寸而脊厚邊薄橫直鐫刻俱無可合且石品易缺末由入刻而只合於礱臺石故因其形鑿確爲礱臺以立碑於亥坐之意與該府使議定兩處碑石該府使已爲鍊治運置於山下馳馬基碑則以十五日入刻十六日建碑水刺泉碑則以十六日入刻十七日建碑計料云臣則今方復路
정조 23년 · 목
兼左諭善徐龍輔入見如儀僚屬鄭日煥隨入講說見講學廳日記
정조 23년 · 강
遞承旨李晩秀李魯春以閔台爀徐美修代之竝前望也
정조 23년 · 강
罷濟州判官趙章漢職
정조 23년 · 목
政院啓言卽伏見濟州別進上誕日方物啓本則年月日下書以行牧使判官事未前有萬萬駭然原啓本雖不得不捧入當該判官趙章漢所當春勘而本院請推外無他罰何以爲之乎敎以罷職
정조 23년 · 강
遞右邊捕盜大將趙心泰該廳校屬等令壯勇營嚴棍
정조 23년 · 목
右捕廳以北部良人崔大興等家失火時禁盜無事事啓敎以該大將病難察任而左大將以失火事經夜始登聞已有記過待令之命則右廳之又復犯科於數日之內紀綱所在不可仍置而此大將姑難責以職務該廳校屬等令壯勇兼帥嚴棍草記該大將姑爲許遞○政院啓言右捕將趙心泰許遞事命下矣在前如此之時有他邊大將兼察之例今番則何以爲之乎敎以命召從事官使之替納
정조 23년 · 강
以柳孝源爲右邊捕盜大將
정조 23년 · 강
節假注書呂東植仕進
정조 23년 · 목
政院啓言假注書呂東植謂有身病不爲仕進事體駭然所當重勘而本院請推外無他罰何以爲之乎敎以如許啓辭何可入之乎嚴飭仕進
정조 23년 · 강
命來二十一日輪對後日次待令
정조 23년 · 목
政院以輪對日次啓稟有是命
정조 23년 · 강
命穩城府使申光輅作闕差代仍飭上京守令科後卽爲下送
정조 23년 · 목
敎曰政官牌招開政穩城府使特換之後數朔尙未出場而廟堂無一言皀白甚慨然該府使申光輅下送非可論作闕差代以此觀之守令之許多上京者不卽飭還亦可知之今則科日不遠第於其後一竝卽爲下送
정조 23년 · 강
召見大司成李晩秀于便殿
정조 23년 · 강
命前綾州牧使李宗燮罪名蕩滌
정조 23년 · 목
義禁府啓言綾州牧使李宗燮拿問事傳旨啓下而拿來羅將前已發送矣卽接水原留守徐有隣移文則以爲李宗燮今月十六日到本府店幕遭其母喪云請依法典給暇過葬後拿囚敎以喪前所犯例皆蕩滌勿爲拿來其代令該曹今日政差出
정조 23년 · 강
有政吏曹判書徐龍輔參判李祖承參議尹光普進
정조 23년 · 목
以李書九爲工曹參判宋守淵爲綾州牧使李尙說爲穩城府使李宗蕃爲濟州判官李英紹爲金溝縣令
정조 23년 · 강
命顯降園令外任之代以參奉擬入
정조 23년 · 목
敎曰園令爲外任之代今日政各別擇擬以入而權作令窠爲其練務反不無數遞之弊此後令與別檢參奉間令該房轉稟然後差代而今番則欲以初仕試之以參奉擬入事分付
정조 23년 · 목
以韓象履爲顯隆園參奉
정조 23년 · 강
命以兵戶曹及宣惠廳錢米木依乙巳例劃送成均館以爲謁聖時多士接待之需
정조 23년 · 목
備邊司啓言大司成李晩秀所啓以爲每當謁聖時本館論報備局劃給物力以爲多士接待之需而乙巳春以兵戶曹及宣惠廳錢米木覆奏劃送矣見今謁聖不遠而本館事勢近益匱之依乙巳例戶曹錢二百兩兵曹錢二百兩木一同宣惠廳米三十石區劃事請令廟堂稟處矣乙巳謁聖時大臣果爲筵稟以兵戶曹錢各二百兩酌量劃給而以本館形勢之與前有異兵曹木一同惠廳米三十石加數區劃矣見今科期不遠本館事勢近猶苟簡依此劃送之意分付各該曹及該廳此後事力稍裕之時則加送米木不可仍以援例請竝以此意分付本館允之
정조 23년 · 강
飭翼成公黃喜墳山守護之節
정조 23년 · 목
京畿監司徐鼎修狀啓以爲翼成公黃喜墳山之不禁樵牧與否就審形止詳細報來之意發關知委於地方官處矣坡州牧使李晳牒呈內翼成公黃喜墳墓在於本州烏里串面故馳進看審則四山周迴爲十許里而樹木零星間多濯然已不似禁養之地以其塋域至近處言之大木全稀樵逕相錯蓋此墳山今爲三百七十年之久則古松老楸理宜蔚密而今其後孫之居在山下者貧寒旣甚守護不謹一介墓奴亦不能禁止樵牧若此不已則來頭童濯之慮難保其必無云敎以近因重臣筵奏雖知所訴之甚猥越當者之非直派而塋域之樵牧不禁四山之松梓濯然以翼成墳山之體貌今聞鞠茂如許朝家猶爲之悶歎凡爲翼成孫之在京從宦者自訟之心爲尤如何俾卽除朝辭往省蕪翳者除治稀闊處補缺環封周遭煥然一新不問知爲翼成之墓則行者必式居者必護必不若前之任他卿其將此判付招致其家門長分付仍又嚴飭地方官此後厥墓不謹禁伐者以時摘奸後形止報營亦卽狀聞當該官高者施以不應爲之律以寓曠想之思事回諭道臣
정조 23년 · 강
罷副應敎尹序東職
정조 23년 · 강
仍任壯營從事官宋守淵
정조 23년 · 목
壯勇營啓言本營從事官宋守淵今日政移除綾州牧使矣本營多有擧行之事有難數遞請仍任允之
정조 23년 · 목
義禁府啓言時囚罪人李星會區別功議考律勘放後草記事命下矣李星會杖六十收贖告身盡行追奪徒一年定配而功減一等杖一百收贖告身盡行追奪放送又啓言時囚罪人金命淑以草記議處照律事命下矣金命淑莫重稅船不善護送以致境內臭載之擧揆以法意殊甚可駭以此照律杖八十收贖奪告身三等放送允之
정조 23년 · 강
命新印雅誦先爲活印待開板加印
정조 23년 · 목
敎曰進講冊子體貌尊嚴太學月講與諸道校院當爲分藏而先爲活印又當開板新印雅誦白綿紙五十件禮單紙五十件白紙一百件先印待開板更卽稟旨加印紙地則取用度支
정조 23년 · 강
遞承旨金羲淳以崔獻重代之前望也
정조 23년 · 강
命訓局習陣念後只一次爲之
정조 23년 · 목
因訓局習陣單子敎以中旬纔過習陣則念後一次爲之事分付此單還給
정조 23년 · 강
命宣傳官金麟鍾備卽相換
정조 23년 · 목
因監軍單子敎以出使人備卽中口傳相換
정조 23년 · 강
兵曹判書李在學疏卞閔昌爀疏語虛罔賜例批
정조 23년 · 목
疏略曰臣聞古人有言曰服之不衷身之災也臣之近日歷敡不啻不衷之服則災隨而生乃理之常今玆閔昌爀之疏卽其驗爾本事顚末已有略陳於問啓而其言則至瑣而極屑其事則指無而爲有惟意叫嚷至登章奏有不可以常理論之臣不欲與之呶呶重傷事體也第其怒臣而持臣者專在於壓良二字之題而若使事實果如其疏所云則今於時道臣之行査何爲節節綻露終施壓良之律耶臣之當初處事失之太弱以致凌踏之至此此實臣之自取而以若虛罔之說構捏侵辱略無顧忌是誠何心也若臣之所駭愕慚恧者本事虛實且置之名以道臣受侮管下有此前所未聞之擧古所謂臣何足言有辱朝廷者正爲臣道也伏乞亟降威罰以安賤分
정조 23년 · 강
飭承旨崔獻重毋敢違召
정조 23년 · 목
獻重違召政院捧入罷職傳旨敎以斥邪而被衊非其情且況伸釋備至間亦譴補則又復違牌駭然甚矣此傳旨豈可捧入仍以前牌嚴飭使之追省記入直
정조 23년 · 강
飭武臣祿試射試規解弛
정조 23년 · 목
武臣堂上祿試射試所啓言今日試射時禁衛千總張重吉未滿四矢請依承傳罷職敎以以近日試規之解弛能守法不敢容奸何可罷職乎外此無士夫廉恥之徒從當有別般幷與試官施以重律之擧
정조 23년 · 강
判下故府尹成種仁妻閔氏山訟回啓
정조 23년 · 목
京畿監司徐鼎修啓本以爲謹依漢城府啓下關故府尹成種仁妻貞夫人閔氏山訟別定査官與地方官眼同摘奸報來之意知委矣査官交河郡守尹羲厚長湍兼任豐德府使鄭亮采牒呈內馳進山下兩隻所見處步數尺量則自成山至洪山相距爲七十八步六寸又因閔氏之稱冤依前査官朔寧郡守尺量例自洪墳中央尺量至階砌半仍量于成墳階砌半轉至于墳上中央則相距爲八十四步七寸無論此量彼量未知何者爲正故竝爲懸錄於圖形中自成山望洪山則立見坐不見自洪山望成山則坐立俱不見蓋此山之爲形也乾龍一脈中落爲洪山而東彎西控爲左右龍虎自洪山之主峯逶迤西來作一䐉䐉之下作一臺臺之下爲成山而成山之肩胛直落一麓間隔洪成之山自洪山觀之爲內白虎自成山觀之爲單靑龍而通而論之則洪家四山之內分而見之則洪成之山各成一局以其守護言之四山童濯石人仆臥此則洪家不善禁伐之致第據其步數則洪家之禁葬雖或無怪而形局旣異坐立俱不見且非禁養處則成家之不欲移掘閔氏之爲夫籲冤理所當然云令該府稟處○漢城府啓言觀此京畿監司徐鼎修啓本則山主之爲洪家分明洪山之爲內白虎亦分明而尺量又至於七十八步之近則閔氏悶迫情境雖曰矜惻以訟理言之士夫家墳山與常漢有異如此礙逼之地山主之必欲禁斷不是異事請上裁敎以雖曰一岡旣云異局此而不見彼乃坐見禁之於未用之前固可掘之於旣葬之後太過主客從他主客成訟之不當置落科者不特爲故府尹地在訟理卽然分付道臣以此決給於兩隻處莫敢更或煩籲
정조 23년 · 강
推漢城判尹李祖源
정조 23년 · 목
政院啓言卽伏見漢城府回啓啓下者則啓本書以狀本末端吏讀尤涉不審請當該堂上推考允之
정조 23년 · 강
兵曹訓局以中旬入格人施賞啓
정조 23년 · 목
兼左諭善徐龍輔入見如儀僚屬申大羽隨入講說見講學廳日記
정조 23년 · 강
召見顯隆園參奉韓象履于便殿
정조 23년 · 강
以沈銖爲綾州牧使口傳也
정조 23년 · 목
敎曰守令有闕之代令該曹口傳差出
정조 23년 · 강
命殷栗縣定配罪人逃躱者限百日捉納仍飭諸道定配人逃躱之弊
정조 23년 · 목
黃海監司朴基正狀啓以爲殷栗縣監元在明牒報內刑曹發配罪人劉興蕃以假托宮差推捉平民罪戊午十月到配本縣而今年五月忽地逃走廣加跟捕終未捉得云故聞極驚駭嚴飭道內各鎭營及該縣監使之期於限內捉得矣日限已過尙未捕得尤極可駭該縣監元在明罪狀請令攸司照法勘處敎以近來紀綱何忽若是其掃地乎到配罪人之逃躱形止之登聞非止一再海西事駭然甚矣他道亦然法將焉用此後更有如許之弊則道臣焉逭其罪該守令等知戢間隨現施以加倍之律事令該曹嚴飭諸道莫敢更犯亦令禁府載之謄錄限百日不爲捉納先自該縣監拿致禁府嚴覈卽其地定配事分付
정조 23년 · 강
重推全羅右水使林栽洙
정조 23년 · 목
政院啓言奏御文字何等愼重而卽伏見全羅右水使林栽洙官鎭門聚點啓本則字畫間多差誤各鎭之若島若浦或書或不書事體所在萬萬駭然原啓本係是軍政雖不得不捧入不可無警請從重推考允之
정조 23년 · 강
飭西北戌卒襦衣輸運與頒給時營閫邑作奸之弊
정조 23년 · 목
備局啓言北道先運襦衣作木三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭敎以久必易弛西北道帥臣擧行勤慢自有考察之道而各鎭堡分給形止聞於捕將之言昨年下送捕校回告內以營閫裨屬之作弊與各邑順付之際奸狀多端云而姑從三令五申之意雖不處分何可番番寬恕乎
정조 23년 · 강
命時囚閔命爀放趙璜鎭等勘放任藗畿沿充軍
정조 23년 · 목
義禁府啓言前校理閔命爀原情以爲渠曾祖母墳山在於驪州地矣去八月間忽聞山下居韓得養偸葬當禁之地及其官決掘移之後復有還埋之擧而其時渠病沈重不得下去本月初五日幸得差可擔舁省墓秪以私情之痛迫罔念製述之莫重惶懍震越罔知攸措云照律杖一百收贖告身盡行追奪私罪施行敎以事勢似然付過放送又啓言時囚罪人趙璜鎭更招以爲渠適患關格之際伏聞講製之命而微末小官元無懸病之例故敢以混稱在外之謬例冒死懸頉自歸於不以實告之罪惟俟重誅云李弘源李鎭嵩更招以爲文臣製述命下之日老母之病時適危劇萬無離捨進參之望而參外官之親病懸頉元無其例故冒稱在外自歸不以實之科萬殞猶輕云尹亨烈更招以爲十一日夕始伏聞輪對官落點自鄕罔夜入城則殿講適在是日而日勢已晩不得參講初不前期待令之罪萬殞猶輕云璜鎭弘源鎭嵩亨烈等竝照律各杖一百收贖告身盡行追奪徒三年定配私罪施行允之敎以各從功議減等而定配則收贖又啓言時囚罪人任藗莫重殿座之時身爲贊議無去處究厥罪狀萬萬痛駭請以此照律敎以名以贊儀者輒不等待屢犯而不知戢畿沿充定保軍俾懲頑濫之悖習又啓言尙州前營將李烷照律杖一百收贖告身盡行追奪永不敍用私罪施行敎以免竄可乎
정조 23년 · 강
召見輪對官于便殿內資奉事洪秉寀尙瑞直長朴宗雨副直長崔壽亨都總經歷李喆懋典設別提尹龜錫假引儀金愿
정조 23년 · 강
命以初六日展拜毓祥宮
정조 23년 · 목
禮曹以毓祥宮展拜吉日以何間推擇啓稟敎以歲後尙未展拜而今月何月曉拜眞殿孺慕萬倍何可又逾此月初六日當展拜以此知悉
정조 23년 · 강
命谷山府馳馬道舊基記蹟之道更令道臣以地形及北關已例之便好者具意見狀聞仍命駕詣毓祥宮時文昭殿碑閣先爲奉審咸興永興兩本宮衣幣香燭以十五日親傳
정조 23년 · 목
敎曰今日見海伯狀本馳馬道舊基奉審而東有上踰嶺南有聖祖城旁有水刺泉舊基形便之外地名之可作徵信之資者又如此今始詳聞者豈不稀貴奇喜之甚乎初則猶未詳事實而今於道臣之行其所條陳極爲分明當與聖后私第舊基同爲建閣竪碑而亦合有審量爲之者馳馬舊基在於府治北距一百五十里之地北關之安邊等邑西關之成川等邑關東之安峽皆環擁拱抱天作之高山壁立萬仞而馳馬之臺在其上有香木髼鬆鋪之於一崗之中餘皆坦夷平衍恰如修治之地長可數里廣爲百餘步然則與私第舊基之近於邑治處事勢稍別記蹟舊基之道依北關可據之例只於舊基近地巖石刻誌尤似便好又或以馳馬基三字刻石於坐亥之向亦好更令道臣以地形及北關已例之便好者別具意見使之狀聞而初六日展拜之行路過文昭殿碑閣今番谷山私第舊基碑樣用文昭殿碑兼欲奉審由光化門先審碑閣行禮後次詣毓祥宮以此分付而今朔卽咸興永興兩本宮衣幣香燭親傳之月也十五日當親傳而此傳敎內閣下諭道臣亦令內閣知悉擧行
정조 23년 · 목
禮曹啓言今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀請以二十四日退行磨鍊節目敎以置之
정조 23년 · 강
判下兵曹毓祥宮動駕時軍兵磨鍊草記
정조 23년 · 목
該曹以毓祥宮展拜時隨駕及留陣留營軍兵磨鍊取稟敎以訓局步軍十五哨馬軍五哨爲先後廂禁軍五番隨駕禁將率御營鄕軍及該營騎士留陣
정조 23년 · 강
命善騎將李東憲減下仍用防禦使履歷前將尹頤東仍任
정조 23년 · 목
壯勇營啓言本營善騎將李東憲十朔善爲擧職防禦使履歷仍用事命下矣李東憲居職十朔雖無顯疵而履歷仍用與否有非自下所敢擅便者何以爲之敎以仍用履歷事分付而減下前將仍任
정조 23년 · 강
禁營以湖西鄕軍限明年十月停番啓
정조 23년 · 목
禁衛營啓言本營上番鄕軍停番更退一朞事戶曹判書趙鎭寬已爲筵稟定奪矣當次黃海道十哨之次忠淸道二十哨軍兵限明年十月仍爲停番收布上納等節依例擧行之意請兩道監兵使處發關知委允之
정조 23년 · 강
勘處時囚閔德基等
정조 23년 · 목
義禁府啓言昭寧園守奉官閔德基照律杖一百收贖告身盡行追奪私罪允之又啓言李烷更招以爲疲殘驛卒兩次濫棍已是不法必欲採探其行賂委折光才與完世使之對質而紛紜卞白尙不分明故以從後更覈嚴治之意果有所威喝使彼無識愚氓致有畏㤼自縊之境渠之罪狀萬死無惜云請照法勘斷允之又啓言洪原前縣監金禮欽照律杖一百收贖告身盡行追奪私罪允之敎以議減一等
정조 23년 · 강
命時囚龍仁縣令丁遇泰姑放待該邑畢試後還囚捧供
정조 23년 · 목
兼右諭善李晩秀入見如儀僚屬鄭日煥隨入講說見講學廳日記
정조 23년 · 강
召見來待諸臣于便殿檢校提學鄭民始水原留守徐有隣
정조 23년 · 강
遞司諫張至冕掌令洪彦燮持平李秉烈
정조 23년 · 목
因武科初試監試官望筒敎以在外兩司許遞今日政差代待下批牌招監試望筒更爲修正以入在京者先爲出牌
정조 23년 · 강
有政吏曹判書徐龍輔參判李祖承參議尹光普兵曹判書李在學進
정조 23년 · 목
以徐有大爲同義禁李基讓爲副總管李膺運爲全羅左水使
정조 23년 · 목
以曺允遂爲司諫南履翼爲掌令金熙洛爲持平
정조 23년 · 목
敎以參奉韓象履參下鍊熟人中今日政相換顯隆園參奉韓象履氷庫別檢尹慶曾相換
정조 23년 · 강
遞差承旨金達淳掌令南履翼南惠寬以鄭尙愚爲承旨趙弘鎭尹悌東爲掌令竝前望也
정조 23년 · 목
政院啓言武科初試監試官望單掌令南履翼受點而掌令南惠寬誤爲肅拜事未前有萬萬驚駭肅單之矇然捧入臣等不勝惶悚而當該臺臣不可無警從重推考監試官南履翼請使之肅謝以爲進去之地敎以掌令南惠寬事雖駭然南履翼其罪亦均與該房卿竝遞差前望單子入之待下批牌招或坐直○政院以趙弘鎭前任康津縣監尹悌東前任報恩縣監解由未出啓稟敎以勿拘
정조 23년 · 강
遞掌令趙弘鎭尹悌東以鄭澣金熙周代之竝前望也
정조 23년 · 목
弘鎭悌東以曾經亞憲引避請遞批以依啓
정조 23년 · 강
命捕將柳孝源慕華館往來時仍佩命召
정조 23년 · 목
政院啓言右邊捕盜大將柳孝源以武二所初試試官明日慕華館出去矣所佩命召及大將牌傳令牌何以爲之乎敎以仍佩往來
정조 23년 · 강
命謁聖武科殿試處所此後勿稟
정조 23년 · 목
兵曹啓言今謁聖武科殿試親臨與命官前期稟旨後節目磨鍊事曾有定式矣今番則何以爲之而以何處擧行乎敎以謁聖武科係是對擧則殿試處所非所可論此後此草記置之
정조 23년 · 강
批下謁聖武科殿試規矩
정조 23년 · 목
柳葉箭五矢百二十步一巡二中
정조 23년 · 강
推全羅監司趙宗鉉仍命該道牟還依狀請加分此後加分指數狀請事申明定式
정조 23년 · 목
備局啓言卽見全羅監司趙宗鉉狀啓則以爲道內牟麥自來不敷而應分之數幾盡於今夏助糧秋耕種子不可不念加分之指數狀請新有定式而種牟與秋還有異姑難執總依近例量宜加分事請令廟堂稟旨分付矣該道種牟加分之請無歲無之有難靳許依狀請施行之意分付種牟磨鍊以一道泛論則似難執總而以邑鎭分言則各有報來之數自可領略且各樣加分之指數狀請自是舊規別非新式蓋欲使營邑知分留法意之重而至於臨時少出入亦許其來頭狀聞時據實附陳則少無難行之端而輒引量宜之近例者雖非事之大損益殊欠恪遵朝令之意請該道臣推考此後則使之依定式擧行允之
정조 23년 · 강
命守門將方禹鼎嚴棍克軍
정조 23년 · 목
都總府啓言門考之每夜輪回巡檢自是應行之事而宣仁門守門將方禹鼎以總府巡檢之頻數過於兵曹對門考卽廳顯示苦色至發慢語及其四更考察之際牢睡不起少無驚動之意云故發牌詰責則不少摧服乃反勃慢此等無嚴不謹之類不可置之於莫重守門之地請爲先汰去以懲日後敎以爲先箇箇嚴棍十五度遠地克軍
정조 23년 · 강
義禁府以時囚趙璜鎭等功議減等啓
정조 23년 · 목
義禁府啓言時囚罪人趙璜鎭功議各減一等杖八十徒二年定配收贖告身盡行追奪李弘源李鎭嵩尹亨烈等各功減一等杖九十徒二年半定配收贖竝告身盡行追奪放送
정조 23년 · 강
義禁府以時囚任藗南陽府克軍啓
정조 23년 · 강
命迎華驛居民依例免稅
정조 23년 · 목
水原留守徐有隣啓言各驛基址皆有免稅之例且城內居民基址皆蒙免稅之特恩則迎華驛設官募民之地宜有一體免稅之擧矣從之
정조 23년 · 강
命壯勇營鄕軍軍服器械物力以惠廳留置關西木取用
정조 23년 · 목
壯勇營提調鄭民始啓言本營鄕軍軍服器械今將造給而物力無推移之道關西木劃給訓局後餘數一百四十同自廟堂留置於惠廳矣此亦軍需限四十同請移來取用從之
정조 23년 · 강
命華城春秋習操取稟時長樂隊合操一款別爲措辭
정조 23년 · 목
壯勇外使徐有隣啓言外營春秋習操取稟狀啓通稱馬步軍兵又稱城操面操故親軍衛長樂隊及四城協守新豐御隊牙兵等名色各以其類包入其中矣今則長樂隊出防十二部之春秋合操農隙五朔月課旣已一依左司鄕軍例爲之則揆以事面宜有區別之道此後春秋習操取稟時長樂隊合操一款別爲措辭狀聞事定式施行至於每朔月課則毋論本府與屬邑亦依鄕軍月課例隨其軍兵所在處着意肄習之意請一體分付從之敎以月課更待下敎爲之
정조 23년 · 강
命黃海兵營都試居首丁虎文直赴殿試
정조 23년 · 목
兵曹啓言觀此黃海兵使鄭學耕啓本則本營屬御營鄕騎士今已未條四等都試時左鄕騎士閑良丁虎文居首令該曹考例稟處矣虎文似當依法典直赴殿試而係干恩典請上裁從之
정조 23년 · 강
黃海監司朴基正以谷山府水刺泉建碑形止馳啓
정조 23년 · 목
該監司狀啓以爲水刺泉今十七日已爲建碑於泉傍三步許甲坐之地龍峯下舊基碑閣三門之役亦幾垂畢云故訖役後星火馳報事另加申飭
정조 23년 · 강
遞壯勇大將趙心泰以李漢豐代之備薦也
정조 23년 · 목
承旨閔台爀啓言壯勇大將趙心泰許遞事命下矣出代間他大將兼察所當稟旨而本營前大將鄭民始尙在兼察中新除授大將待下批請卽爲牌招以爲虎符及傳令牌傳授之地從之○政院啓言御營大將李漢豐移拜壯勇大將矣將兵之任不可無總察之人何以爲之乎敎以前望單子入之
정조 23년 · 강
遞承旨洪樂游以沈象奎代之前望也
정조 23년 · 목
敎曰右副承旨許遞前望單子入之新除授承旨待下批牌招察任
정조 23년 · 강
承旨崔顯重以啓辭做錯陳疏徑出賜例批
정조 23년 · 목
疏略曰新除臺諫如有拘於解由者則肅謝後詣臺引避故例卽然而去夜掌令趙弘鎭尹悌東之解由啓辭臣以坐直矇然書入臺臣違例姑無論臣之昧例替行極甚惶悚玆敢露章自列徑出禁扃乞命鐫斥
정조 23년 · 강
召見奉命承旨尹東晩及來待諸臣于便殿判敦寧鄭民始吏曹判書徐龍輔大司成李晩秀
정조 23년 · 목
敎曰御營大將之代衆所共知實病壯帥訓將外議薦不能檢飭備卽之有司堂上爲先從重推考將望一番使之擬望動費數時添一酬應之端今日廟堂可謂勞逸倒置慨然矣寒心矣
정조 23년 · 강
命備卽權友仁決棍
정조 23년 · 목
以將任薦望去來遲滯也
정조 23년 · 강
以申大顯爲御營大將鄭民始爲禁衛大將竝備薦也
정조 23년 · 목
以曺錫中爲校理閔命爀爲副校理南履翼爲修撰
정조 23년 · 강
以李垿爲修撰金履載爲副修撰幷前望也
정조 23년 · 목
弘文館以下番闕直今日政新除玉堂啓請牌招允之敎以未差之代前望單子入之待下批一體牌招
정조 23년 · 강
判敦寧鄭民始疏辭禁將之任賜批仍命催促牌招
정조 23년 · 목
疏略曰臣於將任自有不可進之情勢將望體重本無無故而存拔者而臣之前後見漏非止一二則廟堂之議亦知臣之不合於是任也公議旣云不合私義何敢冒當將臣雖曰不敢處義而臣則職雖將任身是文宰其何敢全貪榮寵不顧廉防以壞朝廷之四維乎乞收新命以安微分批以非勳非戚不得擬將望一自廟堂措辭啓請之規出而初則文宰多於武宰題名之錄一按可知況卿旣經壯勇總戎兩營無異宿硏至於間漏廟剡職由舊式之中撤卿其勿辭卽爲受符○民始再違召敎以雖是文宰將任自別違牌勿爲呼望仍以前牌催促
정조 23년 · 강
以洪繼善爲珍島郡守口傳也
정조 23년 · 목
全羅監司趙宗鉉以珍島郡守梁垸身病沈重罷黜馳啓敎以令該曹以可合久任人拔例口傳擇差斯速下送
정조 23년 · 강
禁湖南考給債徵斂之弊
정조 23년 · 목
別兼春秋金履永啓言臣於昨春湖南按廉復命之日略陳結役之弊請令道伯從長釐革矣聞自昨秋結役之外別有所謂考給債名色自監營酌定斗數遍徵於前所不徵之處云所謂考給債云者未知創自何時而流來謬習已係法外況自官裁定幷與曾所不侵之結而無不遍及有若應斂之結役者然雖不知事情之如何而藉使本道措置出於均役薄斂之意旣知有此等弊端而不爲一切革罷反爲之立定名目混同收斂者與臣所陳釐正結役之本意大相徑庭令廟堂更加商確行會本道以爲別般釐革之道恐合事宜敎以聞甚可駭積弊之結役尙未聞釐正乃反有此無於前之新斂者豈成說乎令廟堂斯速嚴禁